Il-maltemp tal-lejl li għadda ħalla ħsara strutturali sostanzjali fil-kappella ta’ Santa Marija Maddalena fuq l-irdum ta’ Ħad-Dingli.  Il-kappella ntlaqtet minn sajjetta tard il-bieraħ filgħaxija.  Il-kappella tinsab f’tarf l-irdum, ftit bogħod mir-radar tal-avjazzjoni u f’post imfittex ħafna mill-Maltin u t-turisti għall-mistireħ u minn fejn igawdu l-veduti mill-isbaħ ta’ dawn l-inħawi pittoreski. Din hi t-tieni darba fl-aħħar mitt sena li l-kappella ntlaqtet minn sajjetta, l-ewwel darba nhar l-4 ta’ Frar 1936 bil-konsegwenza dakinhar li farrket it-tieqa tonda fil-faċċata tal-kappella.  Jidher li s-sajjetta tal-lejl li għadda ħabtet fl-istess post ta’ 78 sena ilu iżda ħalliet ħsarat ferm akbar.  Il-ħsara testendi mill-faċċata, s-saqaf u l-ħitan tal-kappella.  Saret ħsara wkoll lill-kwadru titulari mpitter seba’ snin ilu mill-artist Għawdxi Paul Camilleri Cauchi.  Il-pittura ntlaqtet mill-ġebel.  Ġebel mill-ħitan tal-kappella spiċċa fl-art fuq ġewwa u barra, b’xi ġebel mill-faċċata tar saħansitra mal-għoxrin metru bogħod. Il-kappella li hi proprjeta’ tal-parroċċa ta’ Ħad-Dingli kienet ġiet restawrata fl-2007.  Din il-kappella kienet reġgħet inbniet kif nafuha llum fl-1646 wara li kienet iġġarrfet. Skrizzjoni fuq il-bieb tal-kappella tgħid li “L-Isqof Michelangelo Balaguer reġa’ fetaħ u bierek din il-knisja żgħira li waqgħet u li bl-ghotjiet tal-poplu reġgħet inbniet kompletament mill-ġdid. Il-15-il jum ta’ April 1646.”  Il-preżenza ta’ kappella f’dan il-post tmur lura b’ċertezza għal mitejn sena qabel. Intant tvm.com.mt jinsab informat li fil-ħin li ġej, id-Direttorat tar-Restawr fi ħdan il-Ministeru tal-Kultura se jispezzjona l-ħsarat u se jagħmel ix-xogħol ta’ manutenzjoni meħtieġa permezz tal-ħaddiema tiegħu.